b'\n_START_ARTICLE_\nPromoottori\n_START_PARAGRAPH_\nPromoottorit ovat geenin l\xc3\xa4heisyydess\xc3\xa4 olevia DNA-alueita, joiden ansiosta RNA-polymeraasi kiinnittyy DNA:han ja voi aloittaa transkription eli RNA:n kopioimisen DNA:sta. Promoottorien teho perustuu tiettyihin DNA-jaksoihin kiinnittyviin faktori-proteiineihin, jotka ohjaavat RNA-polymeraasin kiinnittymist\xc3\xa4 transkription aloituskohtaan. Jokaiselle erilaiselle RNA-polymeraasille on omat promoottorinsa.\n_START_SECTION_\nEukaryootit\n_START_PARAGRAPH_\nEukaryooteilla on kolme erilaista RNA-polymeraasia: RNA-polymeraasi\xc2\xa0I, RNA-polymeraasi\xc2\xa0II (selv\xc3\xa4sti yleisin) ja RNA-polymeraasi\xc2\xa0III. N\xc3\xa4ille jokaiselle on omanlaisensa promoottorit.\n_START_SECTION_\nRNA-polymeraasi I\n_START_PARAGRAPH_\nRNA-polymeraasi I:n p\xc3\xa4\xc3\xa4promoottori on GC-rikas alue kohdassa -45\xe2\x80\x93+20. Sen toimintaa vahvistaa 85-prosenttisesti identtinen tehostajajakso UCE (upstream control element), joka sijaitsee kohdassa -180 \xe2\x80\x93 -107.\n_START_SECTION_\nRNA-polymeraasi III\n_START_PARAGRAPH_\nRNA-polymeraasi III:n yl\xc3\xa4virtaan olevat promoottorit toimivat samalla periaatteella kuin RNA-polymeraasi II:n promoottorit. Ribosomin 5S-RNA:ta ja tRNA:ta koodaavien geenien promoottorit ovat kuitenkin transkription aloituskohdasta alavirtaan p\xc3\xa4in, eli geenin sis\xc3\xa4ll\xc3\xa4. N\xc3\xa4ihin promoottoreihin kiinnittyv\xc3\xa4t TFIIIA- ja TFIIIC-faktorit ohjaat TFIIIB-faktorin kiinnittymist\xc3\xa4, jonka RNA-polymeraasi tunnistaa.\n_START_SECTION_\nTehostajat\n_START_PARAGRAPH_\nTehostajat (tai voimistajat, engl. enhancer) ovat promoottoreiden kaltaisia DNA-jaksoja, jotka sijaitsevat usein huomattavasti promoottoreita kauempana geenist\xc3\xa4 ja jotka lis\xc3\xa4\xc3\xa4v\xc3\xa4t promoottoreiden tehoa moninkertaisesti. Tehostajien tarkoitus lienee lis\xc3\xa4t\xc3\xa4 transkriptiofaktoreiden konsentraatiota promoottoreiden l\xc3\xa4heisyydess\xc3\xa4.'